Vinni-Pajusti gümnaasiumis toimunud sündmused rullusid lahti käesoleva nädala alguses, mil emakeelepäeva puhul toodi lavale eesti keele ja kirjanduse õpetaja näidend, kus mängisid ka gümnaasiumiklasside õpilased. Kuna etendus sisaldas ka pikka suudlusstseeni, ajendas see üht kaheteistkümnenda klassi tüdrukut oma Twitteri-kontol kirjutama lause “vinni-pajusti gümnaasium more like vinni-porno gümnaasium kui aula ees rõvedalt tatti pannakse”.

Sellest sai teiste õpilaste kaudu teada ka emakeeleõpetaja. Kuna ta leidis, et kirjutis solvab nii teda, näidendis kaasa teinud õpilasi kui ka tervet kooli, kutsuti neiu juba tunni aja pärast direktori kabinetti. Edasisel jutuajamisel osalesid direktor, emakeeleõpetaja, õppealajuhataja ja tüdruku klassijuhataja ning ütlused erinevad veidi.

Koolidirektori sõnul räägiti asjast rahulikult, tüdruk pidi kirjutama seletuskirja, kus ütles, et tahtis vaid nalja teha. Direktor ütles, et tüdruk läks oma naljaga üle piiri ja seetõttu sai ta ka käskkirja ebaõpilasliku käitumise pärast ning pidi säutsu kustutama. “Tüdruk on abiturient, temaga ei juhtu muidu midagi, laseme tal kooli lõpetada ja sellega on meie jaoks asi lõpetatud,” lausus direktor.

Emakeeleõpetaja oli aga nii enda kui ka tüdruku sõnade kohaselt tüdrukule öelnud: “Mis sa käid selles pornokoolis, kui ei meeldi, võta paberid välja!” Tüdruku sõnul oli ka klassijuhataja küsinud: “Mis me siis teeme? Kustutame nimekirjast?”

Neiu oli enda sõnul põhjendanud oma tegu sõnavabadusega ja öelnud, et oli mõelnud ütlust naljana, kuid oli saanud emakeeleõpetajalt vastuseks, et tegemist pole sõnavabadusega. Lisaks oli emakeeleõpetaja neiule öelnud, et mis õigusega ta üldse teisi kritiseerib, kui tal endal on eesti keelega halvad lood.

Neiu tunnistas hilisemas vestluses siinkirjutajaga, et teda oli tegelikult säutsuks ajendanud emakeeleõpetaja varasem käitumine: too vaatavat taunivalt, kui õpilased käest kinni käivad, ning on korduvalt öelnud, et kool pole suudlemise koht. “Ja siis tõi ta ise sellise näidendi lavale, kus minut aega suudeldakse, see on kahepalgeline,” ütles tüdruk. Emakeeleõpetaja kommenteeris seda hiljem siinkirjutajale nii, et neiu pole aru saanud kirjanduse ja päriselu erinevusest.

Emakeeleõpetaja nõudis, et tüdruk terve kooli ees vabandust paluks, ja kuna tüdruk kartis, et ta kolm kuud enne gümnaasiumi lõpetamist koolist välja visatakse, ta nõustus. Hilisemates vestlustes siinkirjutajaga väitis emakeeleõpetaja, et kuigi ta nõudis, et tüdruk vabandust paluks, keegi tüdrukut selleks ei sundinud.